CELEX: 32011R1292
Language: sk
Date: 2011-12-09 00:00:00
Title: Vykonávacie nariadenie Komisie (EÚ) č. 1292/2011 z  9. decembra 2011 , ktorým sa mení a dopĺňa nariadenie (ES) č. 718/2007, ktorým sa vykonáva nariadenie Rady (ES) č. 1085/2006, ktorým sa ustanovuje nástroj predvýstupovej pomoci (IPA)

13.12.2011   
            
            
               SK
            
            
               Úradný vestník Európskej únie
            
            
               L 329/1
            
         VYKONÁVACIE NARIADENIE KOMISIE (EÚ) č. 1292/2011
   z 9. decembra 2011,
   ktorým sa mení a dopĺňa nariadenie (ES) č. 718/2007, ktorým sa vykonáva nariadenie Rady (ES) č. 1085/2006, ktorým sa ustanovuje nástroj predvýstupovej pomoci (IPA)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1085/2006 zo 17. júla 2006, ktorým sa ustanovuje nástroj predvýstupovej pomoci (IPA) (1) (ďalej len „nariadenie o nástroji IPA“), a najmä na jeho článok 3 ods. 3,
   keďže:
   
               (1)
            
            
               V nariadení Komisie (ES) č. 718/2007 z 12. júna 2007, ktorým sa vykonáva nariadenie Rady (ES) č. 1085/2006, ktorým sa ustanovuje nástroj predvýstupovej pomoci (IPA) (2), sú stanovené podrobné pravidlá uplatňovania nariadenia o nástroji IPA.
            
         
               (2)
            
            
               Ustanovenia nariadenia (ES) č. 718/2007 o oprávnenosti prevádzkových nákladov by mali byť v súlade s rámcovými dohodami uzavretými s medzinárodnými organizáciami.
            
         
               (3)
            
            
               Podľa osobitných ustanovení o zložke cezhraničná spolupráca by doložka o odchýlke pre oprávnené výdavky, pokiaľ ide o prevádzkové náklady, mala byť v súlade s výdavkami na prechodnú pomoc a zložkou budovanie inštitúcií.
            
         
               (4)
            
            
               Podľa osobitných ustanovení o zložke rozvoj ľudských zdrojov a zložke rozvoj vidieka ustanovujú článok 160 a článok 188 nariadenia (ES) č. 718/2007 podmienky vyplácania predbežného financovania zložky rozvoj ľudských zdrojov a zložky rozvoj vidieka. Vzhľadom na skúsenosti získané pri uplatňovaní týchto pravidiel by sa predbežné financovanie, ktoré Komisia vypláca krajinám čerpajúcim zo zložky rozvoj ľudských zdrojov a zo zložky rozvoj vidieka, malo zvýšiť a tieto ustanovenia by sa mali byť zosúladiť s ustanoveniami o predbežnom financovaní zložky rozvoj vidieka.
            
         
               (5)
            
            
               Opatrenia stanovené v tomto nariadení sú v súlade so stanoviskom výboru o nástroji IPA,
            
         PRIJALA TOTO NARIADENIE:
   Článok 1
   Nariadenie (ES) č. 718/2007 sa mení a dopĺňa takto:
   
               1.
            
            
               V článku 34 ods. 3 sa písmeno e) nahrádza takto:
               
                           „e)
                        
                        
                           prevádzkové náklady okrem prípadu, že je pre rámcové dohody s medzinárodnými organizáciami stanovené inak;“.
                        
                     
         
               2.
            
            
               V článku 89 ods. 3 sa dopĺňa tento pododsek:
               „Prevádzkové náklady vrátane nákladov na prenájom, ktoré sa vzťahujú výlučne na obdobie spolufinancovania operácie, sa môžu v jednotlivých prípadoch považovať za oprávnené.“
            
         
               3.
            
            
               V článku 160 sa odsek 3 nahrádza takto:
               „3.   Okrem ustanovení článku 42 platí, že platby predbežného financovania predstavujú 30 % príspevku Európskej únie na prvé tri roky príslušného programu a uhradia sa po splnení podmienok stanovených v článku 42 ods. 1. V prípade potreby sa v závislosti od dostupnosti rozpočtového záväzku môže predbežné financovanie vyplatiť v dvoch splátkach.“
            
         
               4.
            
            
               V článku 160 sa odsek 4 vypúšťa.
            
         
               5.
            
            
               V článku 188 sa odsek 1 nahrádza takto:
               „1.   Na účely tejto zložky platí, že platby predbežného financovania môžu predstavovať 30 % príspevku Európskej únie na prvé tri roky príslušného programu. V závislosti na dostupnosti rozpočtových prostriedkov sa predbežné financovanie môže vyplatiť v dvoch alebo viacerých splátkach.“
            
         Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 9. decembra 2011
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 210, 31.7.2006, s. 82.
   
      (2)  Ú. v. EÚ L 170, 29.6.2007, s. 1.